REGULAMENTUL (UE) 2020/785 AL COMISIEI

din 9 iunie 2020

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime pentru reziduurile de cromafenozidă, fluometuron, pencicuron, sedaxan, tau-fluvalinat și triazoxid din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime pentru reziduurile (LMR) de cromafenozidă, fluometuron, pencicuron, sedaxan, și tau-fluvalinat au fost stabilite în partea A din anexa III la Regulamentul (CE) nr. 396/2005. Pentru triazoxid, Regulamentul (CE) nr. 396/2005 nu a stabilit nicio LMR și, întrucât această substanță activă nu este inclusă în anexa IV la regulamentul respectiv, se aplică valoarea implicită de 0,01 mg/kg menționată la articolul 18 alineatul (1) litera (b) din respectivul regulament.

(2) Pentru cromafenozidă, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind revizuirea LMR-urilor existente în conformitate cu articolul 12 alineatul (1) din Regulamentul (CE) nr. 396/2005 (2). În Uniune nu este autorizată nicio utilizare a cromafenozidei și nu există toleranțe la import pentru această substanță. Autoritatea a concluzionat că stabilirea unei LMR la limita de cuantificare (LOQ) ar oferi un nivel satisfăcător de protecție a consumatorilor din Uniune. Prin urmare, este necesar ca LMR-urile să fie stabilite în anexa II la Regulamentul (CE) nr. 396/2005 la LOQ specifică.

(3) Pentru fluometuron, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (3). Ea a recomandat menținerea LMR-urilor existente pentru semințele de bumbac. Nu există alte autorizații pentru această substanță. Întrucât nu există niciun risc pentru consumatori, este necesar ca LMR pentru produsul respectiv să fie stabilită în anexa II la Regulamentul (CE) nr. 396/2005 la nivelul existent.

(4) Pentru pencicuron, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Ea a propus modificarea definiției reziduurilor și a concluzionat că, în ceea ce privește LMR-urile pentru toate produsele, unele informații nu sunt disponibile și că este necesară o analiză suplimentară din partea responsabililor cu gestionarea riscurilor. Deoarece existența unui risc pentru consumatori nu poate fi exclusă, este necesar ca LMR-urile să fie stabilite în anexa II la Regulamentul (CE) nr. 396/2005 la LOQ specifică.

(5) Pentru sedaxan, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (5). Ea a propus modificarea definiției reziduurilor și a recomandat menținerea LMR-urilor existente. Deoarece nu există niciun risc pentru consumatori, este necesar ca LMR‐urile să fie stabilite în anexa II la Regulamentul (CE) nr. 396/2005 la nivelul existent.

(6) Pentru tau-fluvalinat, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (6). Ea a propus modificarea definiției reziduurilor și a recomandat reducerea LMR-urilor pentru cireșe (dulci), căpșuni, sfeclă, morcovi, broccoli, fasole (fără păstaie), mazăre (fără păstaie), semințe de susan, rapiță, semințe de bumbac, orz, ovăz, porcine (mușchi, grăsime, rinichi), rinichi (bovine, ovine, caprine, ecvine), lapte (bovine, ovine, caprine, cai). Pentru alte produse, autoritatea a recomandat creșterea sau menținerea LMR-urilor existente. Întrucât nu există niciun risc pentru consumatori, este necesar ca LMR-urile pentru produsele respective să fie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Autoritatea a concluzionat că, în ceea ce privește LMR-urile pentru castraveți, grăsime de pasăre și organe comestibile de pasăre (altele decât ficatul și rinichii), unele informații nu erau disponibile și că era necesară o analiză suplimentară din partea responsabililor cu gestionarea riscurilor. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament.

(7) Pentru triazoxid, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (7). Ea a recomandat reducerea LMR-urilor pentru orz, ovăz, secară și grâu. Nu există alte autorizații pentru această substanță. Întrucât nu există niciun risc pentru consumatori, este necesar ca LMR-urile pentru produsele respective să fie stabilite în anexa II la Regulamentul (CE) nr. 396/2005 la LOQ specificată sau la nivelul identificat de autoritate.

(8) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime pentru reziduuri conform Codex Alimentarius (CXL-uri), este necesar ca LMR-urile să fie stabilite la LOQ specifică sau să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(9) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de cuantificare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite specifice de cuantificare.

(10) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(11) Prin intermediul Organizației Mondiale a Comerțului, partenerii comerciali ai Uniunii au fost consultați cu privire la noile LMR-uri, iar observațiile acestora au fost luate în considerare.

(12) Prin urmare, este necesar ca Regulamentul (CE) nr. 396/2005 să fie modificat în consecință.

(13) Pentru a permite comercializarea, prelucrarea și consumul produselor în condiții normale, este necesar ca prezentul regulament să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel înalt al protecției consumatorilor.

(14) Înainte ca LMR-urile modificate să devină aplicabile este necesar să fie acordat un termen rezonabil, pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(15) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse sau importate în Uniune înainte de 6 ianuarie 2021.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 6 ianuarie 2021.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 9 iunie 2020. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Reasoned opinion on the review of the existing maximum residue levels for chromafenozide according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de cromafenozidă în conformitate cu articolul 12 din Regulamentul (CE) nr. 396/2005]. EFSA Journal 2019;17(1):5533.

(3) Autoritatea Europeană pentru Siguranța Alimentară; Reasoned opinion on the review of the existing maximum residue levels for fluometuron according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de fluometuron în conformitate cu articolul 12 din Regulamentul (CE) nr. 396/2005]. EFSA Journal 2019;17(1):5560.

(4) Autoritatea Europeană pentru Siguranța Alimentară; Reasoned opinion on the review of the existing maximum residue levels for pencicuron according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de pencicuron în conformitate cu articolul 12 din Regulamentul (CE) nr. 396/2005]. EFSA Journal 2018;16(12):5518.

(5) Autoritatea Europeană pentru Siguranța Alimentară; Reasoned opinion on the review of the existing maximum residue levels for sedaxane according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de sedaxan în conformitate cu articolul 12 din Regulamentul (CE) nr. 396/2005]. EFSA Journal 2019;17(1):5544.

(6) Autoritatea Europeană pentru Siguranța Alimentară; Reasoned opinion on the review of the existing maximum residue levels for tau-fluvalinate according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de tau-fluvalinat în conformitate cu articolul 12 din Regulamentul (CE) nr. 396/2005]. EFSA Journal 2018;16(11):5475.

(7) Autoritatea Europeană pentru Siguranța Alimentară; Reasoned opinion on the review of the existing maximum residue levels for triazoxide according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de triazoxid în conformitate cu articolul 12 din Regulamentul (CE) nr. 396/2005]. EFSA Journal 2019;17(1):5525.